钦定古今图书集成/明伦汇编/宫闱典/第042卷 > 《章怀皇后诔》前人
## 钦定古今图书集成/明伦汇编/宫闱典/第042卷 > 《章怀皇后诔》前人

自天陶灵，必有征祥，诞在初载，亦曜神光，显应天禄，
聿嫔圣皇，受气自然，实听清和，内含茂质，外发英华，
身处宸极，敬恭惟夙，窈窕淑媚，柔顺婉穆，宣慈内政，
流化太微，六宫变雅，清我壸闱，经纶庶属，积思万机，
既臻缉熙，元泽流衍，将翼我后，登封降禅，氛祲告妖，
沉结弥留，奄忽升遐，弃世高游，圣上哀怀，感切悼心，
率土缟素，遏密八音。眇眇游灵，将焉所之？容光幽迈，
岂有反期。杳杳新宫，下绝三泉。茫茫陵域，合体中原。
委弃晖章，即安太清。